Vegyes újságkivágatok Hajnóczy Péter hagyatékából
újságkivágat, Hajnóczy-hagyaték, HP00361
newspaper clipping, Hajnóczy-hagyaték, HP00361
A Mai vélekedések az oláhok eredetéről és a Szicíliai emlék (írta: Halász Gyula) című írások a Magyarság 1928. július 8-i számának Vasárnap című mellékletéből (9. évfolyam 153. szám) kitépett lapon (1–2. oldalak). A dokumentum szakadt, több helyen celluxszal van megragasztva. A dátumnál, a második oldalon az oldalszámnál és az oláhokról szóló szöveg címénél grafitceruzával, valamint kék filctollal írt kiemelések láthatók, a Szicíliai emlék című írásban pedig rózsaszín filctollal van kiemelve az egyik bekezdés. A bejegyzések feltehetően Hajnóczy Pétertől származnak.
Az Egy új regény bírálata, Tvardovszkij tiltakozása a Lityeraturnaja Gazetában című cikk kivágatban a Magyar Nemzet 1970. február 12-i számának 4. oldaláról (26. évfolyam 36. szám). A kivágat versoján egy fekete-fehér ragasztott fotó (feltehetően másik kivágat ismeretlen forrásból), az újságpapíron átüt a ragasztó, a képen ismeretlen férfi. A Szegedi Hajnóczy Péter Hagyatékgondozó Műhely nem látta el önálló jelzettel a dokumentumot.
A Kései bemutatkozás: Szlovákiai magyar művész életműve a Nemzeti Galériában című cikk kivágatban a Magyar Nemzet 1971. március 21. számának (27. évfolyam 68. szám) 12. oldaláról. A szövegben több helyen kék filctollal bekarikázások és aláhúzások, feltehetően Hajnóczy Pétertől.
Petra Szabó Gizella Születésnap szétlőtt ablakkeretben című verse kivágatban az Élet és Irodalom 1971. május 8-i számának 6. oldaláról (15. évfolyam 19. szám). A dokumentumon nincs kéziratos bejegyzés.
Az U Thant az év végén visszavonul tisztségéből: Az ENSZ-főtitkár sajtóértekezlete nemzetközi kérdésekről című cikk kivágatban a Magyar Nemzet 1971. szeptember 15-i számának 2. oldaláról (27. évfolyam 217. szám). A kivágat hiányos, ragasztó nyomai látszanak rajta. A dokumentumon nincs kéziratos bejegyzés, valamint a Szegedi Hajnóczy Péter Hagyatékgondozó Műhely nem látta el önálló jelzettel.
Weöres Sándor műfordításai kivágatban a Népszabadság 1971. október 31-i számának 7. oldaláról (29. évfolyam 257. szám). A két vers az Utánam jössz (Magyarországi cigány nóta) és az O Kaloro, O Loloro (Oláhcigány ballada). A kivágaton nincs Hajnóczy Pétertől származó bejegyzés.
A Magyar Népköztársaság Alkotmánya a Népszabadság 1972. március 26-i számának kitépett 3–4. oldalain (30. évfolyam 73. szám). A dokumentumon nincs kéziratos bejegyzés, valamint a Szegedi Hajnóczy Péter Hagyatékgondozó Műhely nem látta el önálló jelzettel.
A Henry Moore hitvallása című cikk kivágatban az Élet és Irodalom 1972. május 20-i számának 6. oldaláról (16. évfolyam 21. szám). A cikk címe kék tollal többször át van húzva. A Szegedi Hajnóczy Péter Hagyatékgondozó Műhely nem látta el önálló jelzettel a dokumentumot.
A Népszabadság 1973. január 27-i számának kitépett 5–6. oldalai (31. évfolyam 22. szám). Az oldalakon nincsenek kéziratos bejegyzések, de feltehetően a 6. oldalon olvasható Fejleszteni kell az elmebetegek és az alkoholisták gyógykezelését: Az országgyűlés szociális és egészségügyi bizottságának ülése című cikk miatt őrizhette meg a szerző ezeket az oldalakat. A Szegedi Hajnóczy Péter Hagyatékgondozó Műhely nem látta el önálló jelzettel a dokumentumot.
Képkivágat a Tükör 1973. augusztus 28-i számának 7–8. oldaláról (10. évfolyam 35. szám). Az Üdülés című képen a mezőkövesdi gyógyfürdő látható. A képes hír teljes szövege: „Éjszakai fürdőzés. A mezőkövesdi gyógyfürdővendégei nyáron a 36 fokos gyógyvíz élvezete közben a fürdőigazgatóság jóvoltából színes tv adásban is gyönyörködhetnek. /Fotó: Kóbor/”. A dokumentumon nincs kéziratos bejegyzés, valamint a Szegedi Hajnóczy Péter Hagyatékgondozó Műhely nem látta el önálló jelzettel.
A Jelentéktelen volt a tegnapi földrengés: Beszélgetés a Földrengésjelző Intézet vezetőjével című cikk kivágatban a Népszabadság 1974. február 1-i számának 9. oldaláról (32. évfolyam 26. szám).
A Népszabadság 1974. június 2-i számának kitépett 3–4. oldalai (32. évfolyam 127. szám). A 4. oldalon a Harc a visszaesők ellen című cikkben Hajnóczy Péter piros filctollal írt kiemelései láthatók. A Szegedi Hajnóczy Péter Hagyatékgondozó Műhely nem látta el önálló jelzettel a dokumentumot.
A Kitüntették a lengyel labdarúgókat című cikk kivágatban a Magyar Nemzet 1974. július 17-i számának 9. oldaláról (30. évfolyam 165. szám). A hír grafitceruzával van bekarikázva, a kiemelés feltehetően Hajnóczy Pétertől származik.
A Magyar Ifjúság 1974. december 20-i számából kitépett 26. oldal (18. évfolyam 51. szám). Az oldalon kék tollal alá van húzva a Maria, a hisztérika című cikk címe és szövegben szereplő filmcím: Az utolsó Tangó Párizsban. A Szegedi Hajnóczy Péter Hagyatékgondozó Műhely nem látta el önálló jelzettel a dokumentumot.
4100 tonna vasat gyűjtöttek a fiatalok című újságcikk kivágatban a Hétfői Hírek 1975. szeptember 15-i számának 5. oldaláról (19. évfolyam 37. szám). A hír fölött a margón kék tollal írt kéziratos bejegyzés, feltehetően autográf. Betűhű átiratban: Hétfői Hírek, 1975. IX. 15. A hír teljes szöveg kék tollal be van karikázva, valamint alá van húzva az alábbi mondat: „Hajdú megyében minden KISZ-tag a saját testsúlyának megfelelő vasat gyűjtött.” A Szegedi Hajnóczy Péter Hagyatékgondozó Műhely nem látta el önálló jelzettel a dokumentumot.
A Népszava 1975. szeptember 19-i számának kitépett 3–4. oldalai (103. évfolyam 220. szám). A 3. oldalon a Nyolcvanezer nyomdász egészsége: Viták a védőruháról című cikket kék tollal karikázta be Hajnóczy Péter.
Az Együtt a család című cikk kivágatban a Népszabadság 1976. december 25-i számának 32. oldaláról (34. évfolyam 305. szám). A dokumentumon nincs kéziratos bejegyzés, valamint a Szegedi Hajnóczy Péter Hagyatékgondozó Műhely nem látta el önálló jelzettel.
A Magyarország 1979. február 18. számának kitépett fedlapja és versóján az első oldal. A címlapon a cím: Teherán: Khomeini hatalmon. A dokumentumon nincs kéziratos bejegyzés, valamint a Szegedi Hajnóczy Péter Hagyatékgondozó Műhely nem látta el önálló jelzettel.
A Rajk László emlékezete születésének hetvenedik évfordulóján című cikk kivágatban a Magyar Nemzet 1979. március 8-i számának 5. oldaláról (35. évfolyam 56. szám). A cikk címe fölött a margón kék tollal írt felirat ismeretlen kéztől. Betűhű átiratban: Magyar Nemzet
A Rajk László születésének 70. évfordulóján című cikke kivágatban a Népszabadság 1979. március 8-i számának 5. oldaláról (37. évfolyam 56. szám). A cikk címe fölött a margón kék tolla írt aláhúzott autográf bejegyzés olvasható. Betűhű átiratban: Népszabadság, 1979. III. 8. A cikk alsó egyharmada mellett a jobb margón ugyancsak kék tollal írt bejegyzés látható ismeretlen kéztől. Betűhű átiratban: Gombatojást kérsz!
A Népünk hűséges fia: Rajk László születésének 70. évfordulóján című cikk kivágatban a Népszava 1979. március 8-i számának 3. oldaláról (107. évfolyam 56. szám). A cikk címe alatt, a vezető bekezdés fölött kék tolla írt autográf bejegyzés olvasható. Betűhű átiratban: Népszava, 1979. márc. 8. A cikk utolsó bekezdésében Hajnóczy Péter kék tollal írt kiemelései láthatók.
A Magyar Rehabilitációs Társaság kongresszusának zárónapja című cikk kivágatban a a Magyar Nemzet 1981. január 25-i számának 3. oldaláról (37. évfolyam 21. szám). A hír fölött a margón kék tollal írt kéziratos bejegyzés, feltehetően autográf. Betűhű átiratban: 1981. I. 25.
A Könyvvilág 1981. október 1-i számának kitépett 9–12. oldalai (26. évfolyam 10. szám), amelyeken a Körkép modern prózánkról című összefoglaló olvasható, benne – mások mellett – rövid összefoglaló Hajnóczy Péter Jézus menyasszonya című kötetéről. A 9. és a 12. oldalakon grafitceruzával írt bekarikázott 7-es szám olvasható ismeretlen kéztől. Más bejegyzés nincs az oldalakon, a Szegedi Hajnóczy Péter Hagyatékgondozó Műhely nem látta el önálló jelzettel a dokumentumot. Mivel Hajnóczy Péter 1981. augusztusában meghalt, feltehetően nem ő tette el ezeket az oldalakat.
Képes rövidhír kivágatban, ismeretlen forrás 23. oldaláról. Teljes szöveg: „A Royal Nagyszálló különtermében tálalják nyerteseink részére a sült fagylaltot, amelynek elkészítési módja a következő: a fagylaltot vagy parfét előbb piskótatésztába göngyölik, majd tojáshabbal beborítják, sütőben megsütik, végül rummal leöntik és lángolva tálalják. (Zih Zsolt Tamás felvétele)”. A kivágaton nincs Hajnóczy Pétertől származó bejegyzés.
Perlon kezelési utasítás (mosás, öblítés, szárítás, vasalás)